
Onmjódó: mágia és vallás

A mágia és a vallás Japánban szinte elválaszthatatlan egymástól. Kölcsönösen átszövik egymást. Több szekta és vallási irányzat létezik a szigetországban, amik mágikus vonásokkal vagy rítusokkal rendelkeznek. Ez ugyanúgy vonatkozik a szigeten kialakult sintoizmusra, mint a kontinensről átvett vallási rendszerekre (például az ezoterikus buddhizmus). Ugyanakkor a népi mágia is megtalálható az országban, ez az a típus, amit James Frazer Az Aranyág című művében szimpatetikus mágiának nevez.
A dolgozatban egy olyan mágikus rendszerrel foglalkozok, ami fokozatosan vallásos színezetet kapott, név szerint az onmjódóval (陰陽道). Áttekintem az eredetét és fejlődését a szigetországban az Aszuka kortól (538-710) a Muromacsi kor (1333-1568) végéig.
A végső célom annak kiderítése, hogy az onmjódó inkább mágia vagy inkább vallás. Ennek eléréséhez kísérletet teszek a mágia fogalmának tisztázására, majd ezután az onmjódó kialakulásának, intézményesülésesének és feladatainak áttekintése következik. Az összegzésben végül áttekintem, hogy a különböző mágiadefiníciók alapján hova sorolható be az onmjódó.



